**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov sa predkladá ako iniciatívny materiál.

Cieľom návrhu zákona je poskytnúť v mesiaci máj 2025 preddavok na podiel na výnose dane z príjmov fyzických osôb (ďalej len „DPFO“) mestám a obciam v sume 100 mil. eur a vyšším územným celkom v sume 50 mil. eur v rámci celkového zákonného nároku podielu na výnose DPFO v roku 2025. Finančné riaditeľstvo SR následne vysporiada s obcami a vyššími územnými celkami tieto preddavky priebežne v ďalších mesiacoch do konca roka 2025.

Prevod podielu na výnose dane z príjmov fyzických osôb samosprávam je aj v roku 2025 v mesiaci máj nižší z dôvodu vratiek, ktoré si uplatňujú daňovníci v termíne zúčtovania DPFO a ktoré im daňová správa poukazuje v mesiaci apríl. Dôvodom je, že v roku 2022 bola schválená legislatívna zmena v zákone č. 595/2003 Z. z. o dani z príjmov (zvýšenie daňového bonusu), ktorá mala negatívny vplyv na výšku výnosu DPFO. Uvedená úprava má presah aj do roka 2025. Táto situácia môže spôsobiť problémy s hotovosťou samospráv v mesiaci máj a môže narušiť plynulosť ich peňažných tokov

Ministerstvo financií SR týmto návrhom plní dohodu prijatú na marcových rokovaniach so zástupcami republikových združení samospráv, kde zástupcovia samospráv požadovali riešiť prevod DPFO v mesiaci máj preddavkom z budúceho podielu na výnose DPFO v roku 2025.

Návrh nemá vplyvy na rozpočet verejnej správy a nemá vplyv na limit verejných výdavkov.

Materiál nemá vplyvy na podnikateľské prostredie, vplyvy na sociálnu oblasť, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo a rodinu.

Materiál nie je predmetom vnútrokomunitárneho pripomienkového konania.

Návrh je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Navrhuje sa, aby tento návrh zákona nadobudol účinnosť 1. mája 2025 z dôvodu potreby neodkladného riešenia likvidity samospráv na úhradu ich bežných výdavkov.

**B. Osobitná časť:**

**K Čl. I**

**K bodu 1**

Ide legislatívno-technickú úpravu súvisiacu s vytvorením prechodného ustanovenia.

**K bodu 2**

Vytvára sa legislatívna možnosť poskytnúť v mesiaci máj obciam sumu 100 mil. eur a vyšším územným celkom sumu 50 mil. eur formou preddavku z budúceho podielu na výnose dane z príjmov fyzických osôb v roku 2025. Finančné riaditeľstvo SR následne vysporiada s obcami a vyššími územnými celkami tieto preddavky najneskôr do konca roka 2025.

**K Čl. II**

Navrhuje sa, aby tento návrh zákona nadobudol účinnosť 1. mája 2025 z dôvodu potreby neodkladného riešenia likvidity samospráv na úhradu ich bežných výdavkov.

V Bratislave 26. marec 2025

**Robert Fico v. r.**

predseda vlády Slovenskej republiky

**Ladislav Kamenický v. r.**

minister financií Slovenskej republiky